Sven Mikser

Sven Mikser (født 1973) er en estisk politiker. Han er medlem av Europaparlamentet, valgt for Det sosialdemokratiske partiet, og sitter i S&D-parlamentsgruppen. Han har vært både forsvars- og utenriksminister i Estland.

Han ble i 1998 leder i Det estiske senterpartiets ungdomsorganisasjon og ansatt i partiets sekretariat. Han ble første gang innvalgt i Riigikogu (Estlands riksdag) i 1999. Mikser satt som forsvarsminister i Siim Kallas’ regjering fra 2002 til 2003. Mikser og flere andre sentrale politikere kom i et motsetningsforhold til partileder Edgar Savisaar og krevde hans avgang. Konflikten endte i 2004 med at Mikser, Peeter Kreitzberg og Liina Tõnisson meldte overgang til sosialdemokratene.

Mikser ble gjenvalgt til Riigikogu for Det sosialdemokratiske partiet og satt som partileder fra 2010 til 2015. Han kom tilbake som forsvarsminister i Taavi Rõivas’ regjeringer fra 2014 til 2015, like etter Russlands annektering av Krim. Han var utenriksminister i Jüri Ratas’ første regjering fra 2016 til 2019.

I 2019 ble han innvalgt i Europaparlamentet.

Han er utdannet filolog med engelsk språk og litteratur som hovedfag fra Universitetet i Tartu.

Mikser har vært friidrettsutøver og president i det estiske friidrettsforbundet.

Referanser 

Estiske utenriksministre
Estiske forsvarsministre
Medlemmer av Europaparlamentet